b'\n_START_ARTICLE_\nProkariontsko jedro\n_START_PARAGRAPH_\nProkariontsko (bakterijsko) jedro ali nukleoid je obmo\xc4\x8dje enotne protoplazme prokariontov, v katerem le\xc5\xbei prstanast kromosom. Gre za celi\xc4\x8dni organ\xc4\x8dek nepravilne oblike, ki vsebuje ve\xc4\x8dino dednine prokariontske celice. V nasprotju s celi\xc4\x8dnim jedrom, ki je prisotno v evkariontski celici, nukleoid ni obdan z jedrno ovojnico. Dednino prokariontske celice praviloma predstavlja kro\xc5\xbena dvojnovija\xc4\x8dna DNK, ki je lahko prisotna v ve\xc4\x8d kopijah. Dol\xc5\xbeina DNK variira med vrstami, a na splo\xc5\xa1no meri vsaj nekaj milijonov baznih parov._NEWLINE_Namesto izraza kromosom se za prokariontsko DNK uporablja tudi izraz genofor. Za razliko od evkariontskega kromosoma pri genoforu ni prisoten kromatin. DNK v prokariontskem kromosomu je strnjena z dodatnim zvitjem, medtem ko je pri evkariontskem kromosomu DNK \xc5\xa1e bolj zgo\xc5\xa1\xc4\x8dena zaradi kromatinske strukture. Prokariontski kromosomi so pove\xc4\x8dini kro\xc5\xbeni (prstanasti), le pri nekaj vrstah pa linearni. Kro\xc5\xbena oblika prokariontskih kromosomov le-tem omogo\xc4\x8da podvojevanje brez sodelovanja telomer. Kromosomi prokariontov so na\xc4\x8deloma znatno manj\xc5\xa1i od evkariontskih: merijo lahko na primer zgolj 580.073 baznih parov (pri bakteriji Mycoplasma genitalium). Pri \xc5\xa1tevilnih evkariontih se kro\xc5\xbena DNK nahaja v mitohondrijih (pri \xc5\xbeivalih) ali kloroplastih (pri rastlinah). Omenjeni organ\xc4\x8dki nasploh mo\xc4\x8dno spominjajo na prokariontske celice.\n_START_SECTION_\nZgradba\n_START_PARAGRAPH_\nEksperimentalni dokazi ka\xc5\xbeejo, da ve\xc4\x8dino nukleoida predstavlja DNK (okoli 60\xc2\xa0%), manj\xc5\xa1i del pa RNK (predvsem sporo\xc4\x8dilna RNK) in beljakovine (predvsem transkripcijski faktorji). Beljakovine, ki pomagajo vzdr\xc5\xbeevati dodatno zvito strukturo DNK, se imenujejo nukleoidne beljakovine in se razlikujejo od histonov v evkariontskem jedru. Nukleoidne beljakovine v primerjavi s histoni ne tvorijo nukleosomov (enota v organizaciji kromatina, v kateri je DNK navita okoli beljakovinske sredice). Nukleoidne beljakovine izrabljajo druge mehanizme za strnjevanje DNK, na primer tvorbo zank DNK.'